钦定古今图书集成/明伦汇编/官常典/第689卷 > 孙梦观
## 钦定古今图书集成/明伦汇编/官常典/第689卷 > 孙梦观

按《宋史》本传：“梦观，字守叔，庆元府慈溪人。宝庆二年
进士，调桂阳军教授，浙西提举司干办公事，差主管
吏部架阁文字，为武学谕。轮对，言‘人主不容有所惮，
尤不容有所玩。惮则有言而不能容，玩则虽容其言
而不能用。力请外，添差通判严州，主管崇道观。召为
武学博士、太常寺丞兼诸王宫大小学教授，大宗正’”
丞兼屯田郎官、将作少监、知嘉兴府，仍旧班兼右司
郎官、将作监。转对，极言：“风宪之地，未闻有十八疏攻
一竦者，封驳之司，未闻有三舍人不肯草制者。道揆
不明，法守滋乱，天下之权将有所寄，而倒持之患作。”
当路者滋不悦。出知泉州兼提举市舶，改知宁国府。
蠲逋减赋，无筭，泛入者尽籍于公帑。户部遣官督赋，
急若星火，阖郡皇骇，莫知为计。梦观曰：“吾宁委官以
去，毋宁病民以留。”力丐祠，且将以府印牒所遣官。所
遣官闻之，夜遁。他日，梦观去，宁国人言之，为之流涕。
丞相董槐召还，帝问江东廉吏，槐首以梦观对，帝悦，
乃迁司农少卿兼资善堂赞读。轮对，谓：“今内外之臣，
恃陛下以各遂其私，而陛下独一无可恃，可为寒心次论郡国当为斯民计，朝廷当为郡国计，乞命大臣，
应自前主计之臣，夺州县之利而归版曹者，复归所
属，庶几郡国蒙一分之宽，则斯民亦受一分之赐。帝
善其言。迁太府卿、宗正少卿兼给事中、起居舍人、起
居郎。《八》上章辞免，以监察御史吴燧论罢。直龙图阁
与祠，授秘阁修撰、江淮等路提点铸钱司公事。甫至
官，即复召为起居郎兼侍右侍郎、给事中兼赞读兼
国子祭酒，权吏部侍郎。奏事，抗论益切，以宠赂彰、仁
贤逝、货财遍聚为言。且谓：未易相之前，敝政固不少；
既易相之后，敝政亦自若。在廷之士皆危之，梦观曰：
“吾以一布衣蒙上恩至此，虽捐躯无以报，利钝非所
计也。”力求补外，以集英殿修撰知建宁府。蠲租税，省
刑罚，郡人徐清叟、蔡抗以为有古循吏风。民有梦从
者甚都，迎祠山神，出视之，则梦观也。俄而梦观得疾，
口授遗表，不忘规谏，遂卒。帝悼惜久之，赙银帛三百。
梦观𨓆然若不胜衣，然义所当为，奋往直前。其居败
屋数间，布衣蔬食，而重名节云。